Rødt vil fjerne Veireno i Oslo

Rødt vil sparke ut privat selskap og bygge opp kommunal renovasjon

I dag får bystyret i Oslo et nytt forslag. Partiet Rødt foreslår å gjenoppbygge en kommunal renovasjonstjeneste og kjøre søpla selv fra 1. januar 2018.

ola.tommeras@fagbladet.no

Dersom forslaget til Rødt går gjennom, så vil det være kroken på døra for private tilbydere av renovasjonstjenester i Oslo neste år. Forslaget kommer etter at misnøyen med denne vinterens innkjøring, toppet seg med Arbeidstilsynets rapport i går.

Oslo begynte å sette renovasjon på anbud allerede i 1992, da under politiske ledelse av dagens byrådsleder Raymond Johansen, som den gangen var miljø- og samferdselsbyråd. Siden 2003 har all renovasjon vært på konkurranse til private selskaper. Dette er femte anbudsrunde.

Nå kan det bli full stopp for selskaper som vil tjene penger på å hente folks søppel i Oslo.

• 344 lovbrudd på 29 dager

Werner Juvik

• Fem uker med søppelkjøring i Norge var nok

– Nok får være nok

– Vi leverer i dag et forslag der vi ber om at 2017 brukes til å forberede og gjenoppbygge en kommunal tjeneste, og at kommunen overtar selv 1. januar neste år, sier Bjørnar Moxnes i partiet Rødt.

– Da kan vi utføre tjenesten uten at det presses fram sosial dumping og uakseptable arbeidsvilkår, og innbyggerne slipper kaoset hvert fjerde år etter nye anbudsrunder. Dette burde være god rødgrønn politikk også, bemerker Moxnes.

Han mener kommunen er i sin fulle rett til å si opp avtalen etter denne vinteren.

– Nok får være nok. Dette var Høyre-byrådets avskjedsgave, men dagens byråd behøver ikke å behandle avskjedsgaven som en morgengave. Jeg skjønner rett og slett ikke hvorfor et rødgrønt byråd insisterer på å fortsette med denne Høyre-politikken, kommenterer Moxnes.

Fagbladet har forsøkt å få kommentar fra byrådsleder Raymond Johansen, både om utviklingen siden han selv satt tjenesten ut på anbud og om dagens forslag, uten hell.

• Kommentar: Derfor må Raymond ta grep om søpla

Store utfordringer

Fagforbundet Oslo støtter fullt ut forslaget fra Rødt, men ser at utfordringene er mange for å få det til.

– Vi er helt enig i at det må gjenoppbygges en kommunal tjeneste og at tjenesten tas tilbake, men det er mange utfordringer på veien. Oslo har satt alt av renovasjon ut på anbud gjennom mange år. Det finnes lite kompetanse igjen i kommunen, påpeker leder av Fagforbundet Oslo, Mari Sanden.

I 2003 satt daværende Høyre/Frp-byråd ut alle områder på anbud, og begravet med det all egenvirksomhet innenfor renovasjon.

– Før i tiden var det en grunnleggende forutsetning, også for Høyre, at man skulle beholde noe av tjenesten i egenregi. At de valgte å legge alle egg i en kurv og sette alle områder ut på anbud, er et kroneksempel på hvor galt det kan gå med konkurranseutsetting. Da mister kommunen all kontroll på tjenesten, påpeker hun.

• Angriper tillitsvalgte for at de ikke vil gå med på mer overtid

• – Søppelkjøring i Oslo er nå hinsides alt av fornuft